- Jeg tager ikke afsted som turist. Jeg tager afsted for at kunne bidrage, ellers kunne det være ligegyldigt. Jeg har set Moskva før. Så jeg er klar til at spille. Jeg er klar til at være med.

Så klar er udmeldingen fra landsholdsspilleren William Kvist, der søndag rejser tilbage til den danske VM-lejr i Rusland.

For otte dage siden brækkede han ribben og punkterede en lunge i Danmarks første gruppekamp mod Peru, og han måtte efterfølgende rejse hjem til Danmark for at blive undersøgt og behandlet.

Men Kvist har fået go fra lægerne til at vende tilbage, og hvis landstræneren får brug for ham på banen, så er han klar til at trodse smerterne, fortæller han.

- Egentlig har det helet rigtig flot. Ribbenene er, som hvis man brækkede en finger, og nogen gange gør det lidt ondt. Jeg har trænet rigtig hårdt de sidste to dage - to timer om dagen, og jeg kan næsten lave det hele. Endda tæmme bolden med brystet, så jeg er glad og tilfreds, siger den 33-årige kriger.

Ikke talt med Hareide

Tidligere søndag fortalte landstræner Åge Hareide, at Kvist ikke er i spil til tirsdagens afgørende kamp mod Frankrig, men står det til FCK-spilleren, så er der en god mulighed for, at han er klar til at komme på banen - men det er endnu ikke drøftet med landstræneren.

- Så meget har vi ikke snakket. Han (Åge Hareide, red.) har fuld fokus på Frankrig, og nu vil han sikkert gerne se mig til træning i morgen, og så ser vi på det. Men jeg er klar. Så det må vi se på.

Men den rutinerede spiller er også godt klar over, at han har en stor rolle udenfor kridtstregerne på det danske landshold, og han glæder sig til at blive genforenet med holdkammeraterne.

- Nu kommer jeg igen. Det er i hvert fald stort at komme derover igen, og komme med omkring holdet. Jeg elsker den holdånd vi har på holdet i øjeblikket. Det har været en super fornøjelse derovre med drenge indtil videre.